**Ministru kabineta noteikumu projekta „Grozījumi Ministru kabineta 2009.gada 15.decembra noteikumos Nr.1486 „Kārtība, kādā budžeta iestādes kārto grāmatvedības uzskaiti” sākotnējās ietekmes novērtējuma ziņojums (anotācija)**

|  |  |
| --- | --- |
| I. Tiesību akta projekta izstrādes nepieciešamība | |
| 1. Pamatojums | Ministru kabineta noteikumu projekts ir izstrādāts pēc Ekonomikas ministrijas iniciatīvas, lai atrisinātu Valsts kontroles izteikto norādījumu, ka ir nepieciešams normatīvais regulējums par valsts akciju sabiedrības „Privatizācijas aģentūra” (turpmāk arī – Aģentūra) valdījumā nodoto valstij piederošo (piekrītošo) īpašumu grāmatvedības uzskaiti valsts budžeta iestādēs. |
| 2. Pašreizējā situācija un problēmas | 1. Valsts kontrole finanšu revīzijas ietvaros par Ekonomikas ministrijas 2012.gada pārskata sagatavošanas pareizību ar 2013.gada 25.aprīļa vēstuli Nr.10.-5.1-2/484 norādīja Ekonomikas ministrijai, ka nav pilnībā nodrošināta visu Aģentūras valdījumā esošo valsts īpašuma objektu uzrādīšana Latvijas Republikas saimnieciskā gada pārskatā.  Atbilstoši Ministru kabineta 2009.gada 15.decembra noteikumi Nr.1486 „Kārtība, kādā budžeta iestādes kārto grāmatvedības uzskaiti” (turpmāk – noteikumi Nr.1486) 1.punktam šie noteikumi nosaka kārtību, kādābudžeta iestādeskārto grāmatvedības uzskaiti. Saskaņā ar likumā „Par budžeta un finanšu vadību” sniegto skaidrojumu „budžeta iestāde” ir valsts vai pašvaldības iestāde, atvasināta publiska persona, kuru pilnīgi finansē no valsts vai pašvaldības budžeta, kā arī pašvaldības aģentūra. Valsts pārvaldes iekārtas likuma 1.panta 3.punktā iestāde ir institūcija, kura darbojas publiskas personas vārdā un kurai ar normatīvo aktu noteikta kompetence valsts pārvaldē, piešķirti finanšu līdzekļi tās darbības īstenošanai un ir savs personāls. Saskaņā ar likuma „Par valsts un pašvaldību īpašuma objektu privatizāciju” (turpmāk - Privatizācijas likums) 7.panta pirmo daļu Aģentūra ir valsts akciju sabiedrība, kas darbojas saskaņā ar šo likumu, citiem likumiem un saviem statūtiem. Komerclikuma 134.panta otrā daļa nosaka, ka kapitālsabiedrība ir sabiedrība ar ierobežotu atbildību vai akciju sabiedrība. Šā likuma 135.panta pirmā daļa nosaka, ka kapitālsabiedrība ir juridiska persona. Tāpat atbilstoši Komerclikuma 136.panta otrajai un trešajai daļai kapitālsabiedrība neatbild par dalībnieka saistībām, bet dalībnieks par kapitālsabiedrības saistībām. Līdz ar to, Aģentūra ir privāto tiesību subjekts un nevis valsts budžeta iestāde. Aģentūrai nav jānodrošina tās valdījumā nodoto valsts īpašumu uzskaiti atbilstoši noteikumiem Nr.1486. Aģentūra grāmatvedību kārto atbilstoši kapitālsabiedrību grāmatvedības uzskaiti reglamentējošo normatīvo aktu prasībām.  Ievērojot Valsts pārvaldes likuma 40.panta pirmo un otro daļu, Aģentūra veic tai uz likuma pamata deleģētos valsts pārvaldes uzdevumus, t.i. valstij piederošo īpašumu privatizāciju saskaņā ar Privatizācijas likumā, likumā „Par valsts un pašvaldību dzīvojamo māju privatizāciju” un Valsts un pašvaldību īpašuma privatizācijas un privatizācijas sertifikātu izmantošanas pabeigšanas likumā noteiktās kompetences apmērā, kā arī kapitāla daļu un dzīvojamo māju (to daļu) atsavināšanu ievērojot likumā „Par valsts un pašvaldību kapitāla daļām un kapitālsabiedrībām” un Publiskas personas mantas atsavināšanas likumā noteikto kompetenci un kārtību. Tādejādi, līdz noteikta valsts īpašuma tiesības privatizācijas (atsavināšanas) procesa ietvaros pāriet citas personas īpašumā vai izbeidz īpašuma privatizāciju (atsavināšanu), Aģentūra ir minēto īpašuma valdītājs (turētājs).  Privatizācijai nodotie valsts nekustamie īpašumi, kuru īpašuma tiesības ir nostiprinātas zemesgrāmatā uz budžeta iestādes vārda, Aģentūrai pārņemot savā valdījumā nepārreģistrē valdījuma tiesības zemesgrāmatā un pārvalda minēto īpašumu pamatojoties uz Privatizācijas likuma 8.panta pirmās daļas 2.punktu. Minētos īpašumus turpina **uzskaitīt budžeta iestādes, uz kuras vārda ir reģistrēts zemesgrāmatā nekustamais īpašums,** atbilstoši noteikumu Nr.1486 25.un 26.punktam. Attiecīgi, ja Aģentūra sniedzot informāciju budžeta iestādei finanšu gada pārskata sagatavošanai, novērtē, ka minētais īpašums tiks atsavināts (privatizēts) gada laikā no finanšu gada pārskata sagatavošanas iestāšanās termiņa, **tad budžeta iestāde ievēro noteikumu Nr.1486 59. - 63.punktu**. Atbilstoši noteikumu Nr.1486 198.punktam budžeta iestādēm līdz 2010.gada 31.decembrim bija jānodrošina šo noteikumu 25. un 26.punktā minēto prasību ieviešanu grāmatvedības uzskaitē.  Šobrīd noteikumos Nr.1486 nav noteikts regulējums kā budžeta iestādes veic grāmatvedības uzskaiti par šādiem privatizācijai (atsavināšanai) nodotajiem valstij piederošiem (piekrītošiem) īpašumiem:  1) nekustamajiem īpašumiem, kas nodoti privatizācijai un saskaņā ar likumu „Par valsts un pašvaldību zemes īpašumu tiesībām un to nostiprināšanas zemesgrāmatā” 8.panta septīto daļu un likuma „par nekustamā īpašuma ierakstīšanu zemesgrāmatā” 36.panta otro daļu īpašuma tiesības zemesgrāmatā ir reģistrētas uz valsts vārda Aģentūras personā;  2) nekustamajiem īpašumiem, kas ir nodoti privatizācijai, kā arī Aģentūra ņēmusi tos savā valdījumā, tomēr to īpašuma tiesības vēl nav nostiprinātas zemesgrāmatā;  3) valstij piederošām kapitāla daļām, kas ir nodotas privatizācijai vai atsavināšanai un saskaņā ar likuma „Par valsts un pašvaldību kapitāla daļām un kapitālsabiedrībām” 10.panta pirmās daļas 2.punktu kā valsts kapitāla daļas turēju kapitālsabiedrības dalībnieku (akcionāru) reģistrā ir reģistrēta Aģentūra.  Ņemot vērā visu iepriekš minēto un, lai nodrošinātu visu privatizācijai (atsavināšanai) nodotu un Aģentūras valdījumā esošo valsts īpašumu grāmatvedības uzskaiti valsts budžeta iestāžu bilancē, ir nepieciešami grozījumi noteikumos Nr.1486.  2. Vienlaikus vēlamies norādīt, ka ir nepieciešams precizēt noteikumu Nr.1486 195.punktu, jo šobrīd kontā „3360 Pārējās rezerves” konta aprakstā nav noteikts sākotnējās atzīšanas termiņš mežaudzēm. Līdz ar to tiks novērstas dažādas interpretācijas par mežaudžu sākotnējo atzīšanu uzskaitē. Uz minēto norādīja Valsts kontrole revīzijas ziņojumā Nr.5.1-2-33-1/2012 „Par Latvijas Republikas 2012.gada pārskata par valsts budžeta izpildi un par pašvaldību budžetiem pašvaldību gada pārskatu daļu”, un sagatavoja ieteikumu, kurš paredz, ka lai nodrošinātu nepārprotamu un skaidru mežaudžu sākotnējās atzīšanas veida norādīšanu, kas bija jāņem uzskaitē līdz 2008.gada 31.decembrim, atzīstot aktīvus un rezerves, Finanšu ministrijai ir nepieciešams izvērtēt situāciju un izdarīt grozījumus normatīvajos aktos. |
| 3. Saistītie politikas ietekmes novērtējumi un pētījumi | Projekts šo jomu neskar |
| 4. Tiesiskā regulējuma mērķis un būtība | 1. Šo Ministru kabineta noteikumu projekta mērķis ir pielāgot noteikumus Nr.1486, lai nodrošinātu grāmatvedības uzskaiti šādiem valsts īpašumiem:  1) nekustamos īpašumus, kas nodoti privatizācijai un saskaņā ar likumu „Par valsts un pašvaldību zemes īpašumu tiesībām un to nostiprināšanas zemesgrāmatā” 8.panta septīto daļu un likuma „par nekustamā īpašuma ierakstīšanu zemesgrāmatā” 36.panta otro daļu īpašuma tiesības zemesgrāmatā ir reģistrētas uz valsts vārda Aģentūras personā;  2) nekustamos īpašumus, kas nodoti privatizācijai, kā arī Aģentūra ņēmusi valdījumā un īpašuma tiesības vēl nav nostiprinātas zemesgrāmatā;  3) valstij piederošās kapitāla daļas, kas ir nodotas privatizācijai vai atsavināšanai un saskaņā ar likuma „Par valsts un pašvaldību kapitāla daļām un kapitālsabiedrībām” 10.panta pirmās daļas 2.punktu kā valsts kapitāla daļas turēju kapitālsabiedrības dalībnieku (akcionāru) reģistrā ir reģistrēta Aģentūra.  Ar noteikumu Nr.1486 grozījumu ieviešanu tiks nodrošināts, ka Ekonomikas ministrija uzskaitīs augstāk minētos valsts īpašumus, attiecīgi finanšu ieguldījumu sastāvā līdz 2014.gada 31.decembrim un pamatlīdzekļu sastāvā līdz 2015.gada 31.decembrim, ievērojot Noteikumu Nr.1486 25.1, 25.2 un 26.punktu. Attiecīgi, ja Aģentūra sniedzot informāciju Ekonomikas ministrijai finanšu gada pārskata sagatavošanai, novērtē, ka minētais īpašums tiks atsavināts (privatizēts) gada laikā no finanšu gada pārskata sagatavošanas iestāšanās termiņa, tad Ekonomikas ministrija ievēro noteikumu Nr.1486 59. - 63.punktu.  2. Veicot grozījumus noteikumu Nr.1486 1.pielikuma II sadaļas „Grāmatvedības kontu apraksts” 195.punktā tiek precizēts, ka pārējās rezervēs tiek uzskaitītas sākotnēji atzītās mežaudžu vērtības, atbilstoši Meža valsts reģistra datiem uz 2008.gada 31.decembri. |
| 5. Projekta izstrādē iesaistītās institūcijas | Netika iesaistītās |
| 6. Iemesli, kādēļ netika nodrošināta sabiedrības līdzdalība | Sabiedrību nav nepieciešams iesaistīt, jo Ministru kabineta noteikumu projekts skar valstij piederošo īpašumu grāmatvedības uzskaiti un uzrādīšanu finanšu pārskatos. |
| 7. Cita informācija | Ministru kabineta noteikuma projekta mērķis ir nodrošināt korektu un objektīvu valstij piederošo aktīvu uzskaiti. |

|  |  |
| --- | --- |
| **VII. Tiesību akta projekta izpildes nodrošināšana un tās ietekme uz institūcijām** | |
| 1. Projekta izpildē iesaistās institūcijas | Valsts budžeta iestādes un Aģentūra. |
| 2. Projekta izpildes ietekme uz pārvaldes funkcijām | Nav attiecināms. |
| 3. Projekta izpildes ietekme uz pārvaldes institucionālo struktūru.  Jaunu institūciju izveide | Nav. |
| 4. Projekta izpildes ietekme uz pārvaldes institucionālo struktūru.  Esošu institūciju likvidācija | Nav. |
| 5. Projekta izpildes ietekme uz pārvaldes institucionālo struktūru.  Esošu institūciju reorganizācija | Nav. |
| 6. Cita informācija | Nav. |

**II, III, IV, V, VI sadaļa –** projekts šīs jomas neskar.

**Ekonomikas ministrs D.Pavļuts**

**Vīza: Valsts sekretārs J.Pūce**

28.10.2013. 10:20

1174

Drāke

67013162, [Martins.Drake@em.gov.lv](mailto:Martins.Drake@em.gov.lv)